Document ID: /roh_data/filtered/fineweb-2-filterrobots_roh.jsonl.gz/35036

L’onn passà han ins stuì desister sin il concert tradiziunal dal cor da scola e da la band da l’Academia Engiadina. Quest onn percunter han ins fatg gronds sforzs per pudair tuttina realisar il concert.
Il cor e sia band èn enconuschents en la val. Las scolaras e scolars s'identifitgeschan cun el – quai è il motiv malgrà la pandemia.
Ensemen cun duas firmas spezialisadas han ins organisà in livestream en il Rondo a Puntraschigna. Radund 40 scolaras e scolars, tuts sin distanza in da l’auter, mintgin cun ses agen microfon.
Rock'n pop il tema dal concert
Tocs da Amy Winehouse, Adele, Red Hot Chili Peppers, Rhianna e auters pli èn stads sin il program. Betg mo per las chantaduras e chantadurs ensemen cun la band, era per ils set tecnicists da tun, purtret e glisch, ina sfida.
Era senza in public che reagescha e splatscha, per las scolaras ed ils scolars è quai stà ina experientscha tut speziala - in eveniment extraordinari. Ed il meglier per las giuvnas e giuvens students – il concert pon ins ussa proseguir adina puspè, trametter il link, dar ina det amunt u aval e precis quai vegnan els a far ussa sin las plattafurmas socialas.